# **Περίληψη**

## **Η αναγκαιότητα της Περίληψης**

Στην καθημερινή μας ζωή πολύ συχνά αντιλαμβανόμαστε πως ο συνοπτικός λόγος υπηρετεί πολλές και διαφορετικές ανάγκες επικοινωνίας, όπως για παράδειγμα την περιληπτική απόδοση του περιεχομένου ενός βιβλίου, ενός αγώνα, των ειδήσεων, μιας ταινίας, των σημαντικότερων γεγονότων μιας ημέρας. Στον προφορικό ή στον γραπτό λόγο όλα αυτά, είτε αποδίδονται με απλή πύκνωση είτε με πληροφοριακή περίληψη. Η περίληψη συνεχούς ή συνομιλιακού προφορικού λόγου και η Περίληψη συνεχούς γραπτού λόγου αποτελούν τις δύο κατηγορίες της Περίληψης.

**Γραπτή Περίληψη**

Η γραπτή περίληψη διακρίνεται (α) στησυνοπτική (βασίζεται στα θεματικά κέντρα των παραγράφων ή των ευρύτερων νοηματικών ενοτήτων του κειμένου) και (β) στην εκτενή (βασίζεται στη θεματική περίοδο και στις σημαντικές λεπτομέρειες/ σημειώσεις από κάθε παράγραφο του κειμένου, από το οποίο θα προέλθει η περίληψη, όπως και στις σημειώσεις από μια παράγραφο).

**ΕΝΔΕΙΚΤΙΚΑ ΒΗΜΑΤΑ**

1ο Βήμα: ανάγνωση κειμένου

2ο βήμα: εντοπισμός και υπογράμμιση κύριων σημείων

3ο βήμα: σημειώσεις - απλή πύκνωση

4ο βήμα: συγγραφή πληροφοριακής περίληψης

5ο βήμα: αυτοαξιολόγηση/ετεροαξιολόγηση με βάση συγκεκριμένα κριτήρια αξιολόγησης

6ο Βήμα: τελική γραφή περίληψης

**Στάδια ανάγνωσης κειμένου και συγγραφής σχολικής περίληψης**

1. **Προβλέπω το περιεχόμενο** του κειμένου με βάση τον τίτλο του ή την εισαγωγή του.
2. **Λαμβάνω υπόψη μου το επικοινωνιακό πλαίσιο** του κειμένου: πομπός/δέκτης/μέσο/σκοπός.
3. Λαμβάνω υπόψη μου τον **κειμενικό τύπο** (π.χ. επιχειρηματολογία) και το **κειμενικό είδος** (π.χ. άρθρο).
4. Εστιάζω την προσοχή μου στη γενική ιδέα και στα κύρια σημεία του κειμένου. **Υπογραμμίζω λέξεις/ φράσεις κλειδιά.** **Αξιοποιώ τα συμφραζόμενα για την κατανόηση** του νοήματος του κειμένου.
5. Υπογραμμίζω τις άγνωστες λέξεις και προσπαθώ να τις κατανοήσω μέσα από τα συμφραζόμενα των προτάσεων και να εξηγήσω τη σημασία τους.
6. Κατανοώ το **νοηματικό περιεχόμενο της κάθε παραγράφου**:
* Εντοπίζω τη/τις θεματική/ές περίοδο/ους που με οδηγούν στις θεματικές-νοηματικές ενότητες.
* Ανιχνεύω τις σημαντικές πληροφορίες – λεπτομέρειες που έχουν σημασία για την ανάπτυξη της παραγράφου.
* Σημειώνω τις λέξεις / φράσεις κλειδιά της παραγράφου και – εάν δεν πρόκειται για ορολογία – παραφράζω.
* Διαγράφω (νοερά) τις λεπτομέρειες (π.χ. επεξηγήσεις, παραδείγματα, ονοματικούς η άλλους προσδιορισμούς), τις επαναλαμβανόμενες έννοιες και ό,τι άλλο θεωρώ ως δευτερεύουσα πληροφορία.
* Εντοπίζω στην κατακλείδα στοιχεία που συμπληρώνουν το νόημα της θεματικής περιόδου.
* Συνοψίζω τις βασικές έννοιες και κρατώ σημειώσεις.
1. Εντοπίζω τις **συνδετικές – διαρθρωτικές λέξεις** που με οδηγούν στην κατανόηση της «λογικής» του κειμένου και της **συλλογιστικής πορείας** που ακολουθήθηκε.
2. Ακολουθώ και **αναπαράγω το σχέδιο οργάνωσης** του κειμένου. Στόχος μου είναι να προσδιορίσω τη συλλογιστική πορεία του συγγραφέα, την κίνηση της σκέψης του από παράγραφο σε παράγραφο, χωρίς να δίνω ιδιαίτερη σημασία στις λεπτομέρειες.

Κατά τη συγγραφή της περίληψης

* Ανασυντάσσω τη θεματική πρόταση/περίοδο μετασχηματίζοντας τη γραμματικο-συντακτική της δομή (π.χ. μετατρέπω τα ρήματα σε ουσιαστικά ή μετοχές, τα ουσιαστικά σε ρήματα – «βαθμιαία ωρίμαση» αντί «ωρίμασε βαθμηδόν») και της προσθέτω τα επιπλέον σημαντικά στοιχεία που εντόπισα στην πρόταση/περίοδο κατακλείδα ή και στην υπόλοιπη παράγραφο. Μπορώ, αντί τη θεματική περίοδο, να χρησιμοποιήσω τον πλαγιότιτλο.
* Αντικαθιστώ, όπου είναι δυνατόν, βασικές λέξεις του κειμένου με συνώνυμες.
* Αντικαθιστώ, όπου είναι δυνατόν, δευτερεύουσες προτάσεις με μετοχές, π.χ. «αναζητώντας»αντί «καθώς αναζητούμε».
* Αντικαθιστώ, όπου είναι δυνατόν, τα υπώνυμα με υπερώνυμα, π.χ. *«Τέχνες» αντί «ζωγραφική, γλυπτική, θέατρο, μουσική και αρχιτεκτονική».*
* Αντικαθιστώ φράσεις με περιεκτικές λέξεις, π.χ. «πρόσφατα» αντί «τις τελευταίες μέρες του περασμένου μήνα».
* Αντικαθιστώ, όπου είναι δυνατόν, μια σειρά ενεργειών από μία φράση που περιγράφει την όλη πράξη, π.χ. *«*οι διαδηλωτές έσπασαν βιτρίνες, έκαψαν αυτοκίνητα, γκρέμισαν πινακίδες και διέλυσαν ό,τι βρήκαν στο δρόμο τους*»* γράφω «οι διαδηλωτές κατέστρεψαν ό,τι βρήκαν στο δρόμο τους*».*
* Αντικαθιστώ μια περίοδο από μια λεκτική πράξη, π.χ. στη θέση της φράσης «ο προϊστάμενος τόνισε ότι θα υπάρξουν συνέπειες γι’ αυτή τους την πράξη και προειδοποίησε ότι δε θα περάσει απαρατήρητη και ούτε θα μείνει ατιμώρητη μια τέτοια συμπεριφορά*»,* γράφω «απείλησε με τιμωρία».
* Αποδίδω τη συλλογιστική πορεία του συγγραφέα παρακολουθώντας το σχέδιο οργάνωσης του κειμένου.
* Αποδίδω τη νοηματική σχέση των συνδετικών λέξεων, για να διατηρήσω τη συνοχή και τη συνάφεια της σκέψης του συγγραφέα. Εάν υπάρχουν ερευνητικά στοιχεία, παρουσιάζω μόνο το πόρισμα, εάν κρίνω ότι αποτελεί βασική ιδέα του κειμένου.
* Εάν ο συγγραφέας χρησιμοποιεί λόγια άλλων ως επίκληση στην αυθεντία και κρίνω ότι αυτά αποτελούν βασική ιδέα του κειμένου, γράφω με συντομία μόνο το νοηματικό περιεχόμενο αυτών των λόγων.
* Ύφος: Υιοθετώ ύφος με καθαρά πληροφοριακό χαρακτήρα, τυπικό, όσο γίνεται πιο ουδέτερο.
1. **Προσέχω ώστε** **να μην επαναλαμβάνονται στοιχεία** που βρίσκονται σε διαφορετικές παραγράφους, εκτός κι αν χρησιμοποιούνται μέσα σε άλλα συμφραζόμενα. Εάν σε δύο παραγράφους παρατηρείται συνάφεια περιεχομένου, τις συμπτύσσω.
2. Με διαδοχικές παραφράσεις, αφαιρώντας και αναδιατυπώνοντας και ελέγχοντας το νέο κείμενο με τη βοήθεια του αρχικού, **μετασχηματίζω το κείμενο της περίληψης** μέχρι να αποκτήσει την **έκταση** που μου έχει ζητηθεί.

# Συνήθως αποφεύγω να συμπεριλάβω:

* λεπτομέρειες
* παραδείγματα
* αφηγήσεις
* επεξηγήσεις
* παρενθετικές φράσεις
* αποφθέγματα
* παροιμίες
* απαριθμήσεις
* στατιστικά ή ερευνητικά στοιχεία
* αναφορές του συγγραφέα σε λόγια άλλων
* ερωτήσεις
* παραθέματα ή αυτούσιες φράσεις του κειμένου
* προσωπικά σχόλια
* μεταφορές
* παρομοιώσεις

|  |
| --- |
| ΣΧΟΛΙΚΗ ΠΕΡΙΛΗΨΗ |
| Α. ΕΙΣΑΓΩΓΙΚΗ  ΦΡΑΣΗ* Αξιοποίηση επικοινωνιακού πλαισίου
* Εντοπισμός

νοηματικού κέντρου | Κατά τη συγγραφή της περίληψης καλούμαστε να υιοθετήσουμε τον ρόλο ενός πομπού που επιδιώκει να πληροφορήσει (διαφορετικός από τον συγγραφέα), τους συγκεκριμένους δέκτες, για συγκεκριμένο σκοπό.[[1]](#footnote-1)Απόδοση του νοηματικού κέντρου  |
| Β. ΑΝΑΠΤΥΞΗ* Βασικές ιδέες
* Συνοχή και συνεκτικότητα κειμένου
 | **Στο κύριο μέρος:*** Διατηρούμε πιστά το νοηματικό περιεχόμενο του κειμένου
* Οργανώνουμε τις κύριες πληροφορίες ακολουθώντας τη υλλογιστική πορεία του κειμένου
* Πυκνώνουμε ευρύτερα πληροφοριακά σύνολα και διατυπώνουμε με τεχνικές γενίκευσης και παράφρασης
* Συνδέουμε τις προτάσεις με τα κατάλληλα γλωσσικά μέσα συνοχής, ώστε να αντιλαμβάνεται ο αναγνώστης τη λογική σχέση των επιμέρους πληροφοριακών ομάδων.
* Χρησιμοποιούμε ποικιλία εισαγωγικών φράσεων (μεταδιατυπώσεων) που παρουσιάζουν τις απόψεις του συγγραφέα και φανερώνουν κατανόηση της συλλογιστικής του πορείας χωρίς κατάχρηση και χωρίς σχολιασμό.

Ενδεικτικά:*ο συγγραφέας θίγει το θέμα • απευθύνεται στους • αναφέρεται στο • αναφέρει πώς • παρουσιάζει* (π.χ. *τους παράγοντες) • περιγράφει •**προσθέτει • αναλύει • εξηγεί • διευκρινίζει • επισημαίνει • διακρίνει**• εκτιμά ότι • εντοπίζει* (π.χ. *τις ιδιομορφίες) • διατυπώνει την άποψη**• συγκρίνει το… με το… και επισημαίνει τις διαφορές •**υποστηρίζει • πιστεύει • τονίζει • δηλώνει • προτείνει • αντικρούει**τις απόψεις υποστηρίζοντας • αντιπαραθέτει • υπαινίσσεται •**αμφισβητεί • απορρίπτει • συμπεραίνει • συνοψίζει • καταλήγει* |
| Γ. ΚΑΤΑΚΛΕΙΔΑ* Πύκνωση ιδεών επιλόγου
 | **Στην κατακλείδα:*** Συνήθως αναφερόμαστε στην επιλογική παράγραφο του κειμένου
* Αξιοποιούμε φράσεις που δηλώνουν το συμπέρασμα ή την κατάληξη του κειμένου.
 |

## **Αυτοαξιολόγηση/Ετεροαξιολόγηση γραπτής περίληψης**

* Διαβάζουμε την περίληψη και ελέγχουμε κατά πόσο:

αποδίδει το νοηματικό περιεχόμενο, παρουσιάζει συνοχή και είναι γραμμένη σε στρωτή γλώσσα.

* Μετρούμε ενδεικτικά μερικές γραμμές του κειμένου, για να υπολογίσουμε τον αριθμό των λέξεων. Έχοντας υπόψη ότι ο αριθμός των λέξεων μπορεί να είναι κατά 10% μικρότερος ή μεγαλύτερος από αυτόν που ορίζεται (120 - 140), διορθώνουμε αναλόγως το κείμενό μας.

|  |  |
| --- | --- |
| Κριτήρια αξιολόγησης της γραπτής Περίληψης  | Βαθμολογία |
| Περιεχόμενο | * **Επικοινωνιακό πλαίσιο (0.5 μονάδα)**

Αναφορά στις βασικές παραμέτρους επικοινωνίας (ποιος γράφει /μιλάει, με τι / σε ποιο κείμενο, με ποιο θέμα, με ποιο σκοπό και ενδεχομένως σε ποιους απευθύνεται) * Ευστοχία στη σύλληψη του νοηματικού κέντρου του κειμένου
* Πληρότητα κατανόησης του περιεχομένου
* Παρακολούθηση της συλλογιστικής πορείας του συντάκτη/συγγραφέα του αρχικού κειμένου χωρίς προσθήκη στοιχείων / σχολίων
* Επιλογή των σημαντικών ιδεών-πληροφοριών, επάρκεια
 | 6 |
| Μορφή / ΈκφρασηΔομή/Οργάνωση  | * Χρήση του κατάλληλου ύφους για τη συγκεκριμένη μορφή κειμένου (πληροφοριακό ύφος: επίσημο / τυπικό / ουδέτερο με προτιμότερη τη χρήση του γ΄ ενικού προσώπου και αποφυγή του α΄ και β΄ ενικού ή πληθυντικού).
* Ικανότητα πύκνωσης του κειμένου μέσα από διάφορες τεχνικές (γενίκευση, αναδιατύπωση κτλ.).
* Ορθή χρήση της γλώσσας στο επίπεδο της ορθογραφίας, της στίξης, της σύνταξης και του λεξιλογίου. (Αφαιρούνται μονάδες για επαναλήψεις, ασάφειες, έλλειψη ακριβολογίας)
* Ακρίβεια λεκτικών επιλογών
* Συνοχή και συνεκτικότητα
* Χρήση κατάλληλων διαρθρωτικών λέξεων

*Γραμμικότητα:* η περίληψη παρακολουθεί και αναπαράγει το σχέδιο οργάνωσης του αρχικού κειμένου, ακολουθώντας τη σειρά διάταξης των θεματικών στοιχείων που επιλέγει να παρουσιάσει. Πολύ συχνά ωστόσο είναι επιβεβλημένη η αναδιάταξη των στοιχείων, ώστε να αποφευχθούν επαναλήψεις.- *Συνοχή:* Επιτυγχάνεται με: α. τη δήλωση των γλωσσικών πράξεων του συγγραφέα του αρχικού κειμένου σε κομβικά σημεία του κειμένου. ενδεικτικά: *ο συγγραφέας αναφέρει, υποστηρίζει, επισημαίνει, εξετάζει, προτείνει, εξηγεί, εκτιμά, περιγράφει, απαριθμεί, ανασκευάζει, υπογραμμίζει, υπαινίσσεται, συμπεραίνει,* καλύτερα «αποδίδει συνοπτικά/διεξοδικά», θίγει εμμέσως κ.ά. β. τη χρήση διαρθρωτικών λέξεων/φράσεων * ***το αίτιο – αποτέλεσμα****: επειδή, διότι, έτσι, γι’ αυτό το λόγο*
* ***η αντίθεση – εναντίωση****: αλλά, όμως, ωστόσο, από την άλλη πλευρά*
* ***η χρονική σχέση****: ύστερα, προηγουμένως, εν τω μεταξύ*
* ***ένας όρος, προϋπόθεση****: αν, εκτός αν, σε περίπτωση που*
* ***η επεξήγηση****: με άλλα λόγια, δηλαδή, για να γίνω σαφέστερος*
* ***η έμφαση****: είναι αξιοσημείωτο ότι, θα ήθελα να τονίσω, να επιστήσω την προσοχή*
* ***η απαρίθμηση επιχειρημάτων, η εισαγωγή μιας καινούριας ιδέας****: πρώτο…δεύτερο…, καταρχάς, τελικά, το επόμενο επιχείρημα…*
* ***η διάρθρωση του κειμένου****: το κείμενο χωρίζεται σε τρία μέρη: στο πρώτο κτλ.*
* ***ένα συμπέρασμα, συγκεφαλαίωση****: για να συνοψίσουμε, συγκεφαλαιώνοντας, συμπερασματικά θα λέγαμε ότι…*
* **Προσοχή** στην επιλογή **των κατάλληλων συνδετικών λέξεων / φράσεων** ώστε να γίνεται σαφές σε ποιο σημείο του κειμένου αναφερόμαστε και να υπάρχει συνοχή στο κείμενο.

Λ.χ.: *Στην αρχή του κειμένου, ακολούθως ο συντάκτης υπογραμμίζει…** **Ορθή χρήση της γλώσσας** σημαίνει τήρηση των κανόνων της Νεοελληνικής Γραμματικής και του Συντακτικού της Νέας Ελληνικής στην ορθογραφία, στίξη, γραμματική, σύνταξη και λεξιλόγιο.
* **Σημείωση**: Για κάθε 5 ορθογραφικά λάθη αφαιρείται έως 0.5 μονάδα από το σύνολο της περίληψης.
 | 2 |

1. Σύμφωνα με τους Γεωργιάδου και Πασσά (2016) η περίληψη αποτελεί ξεχωριστό κειμενικό είδος, γι’ αυτό και δεν συνοδεύεται από τυπικά εξωτερικά γνωρίσματα (προσφώνηση, αποφώνηση, τίτλο κ.ά.). [↑](#footnote-ref-1)